Az ELTE TTK Hallgatói Önkormányzat Ellenőrző Bizottsága vizsgálatot folytatott le az ELTE HÖK Ellenőrző Bizottságának felkérésére, melynek során ellenőrizte a részönkormányzat Alapszabályának az ELTE HÖK Alapszabályával való összeférhetőségét. A vizsgálat alapján a következő megállapításokat teszi.

1. **Az EHÖK ASZ értelmező rendelkezései (EHÖK ASZ 2. §)**

A TTK HÖK Alapszabálya nem tárgyalja külön pontban a „nyilvános ülés” fogalmát, mivel azt a megfigyelési jog meghatározása tartalmazza.

*„4. § c)     megfigyelési jog: azon személyek, akik megfigyelési joggal vesznek részt az ülésen, jelen lehetnek annak egészén (az Alapszabály vagy az adott testület ügyrendje által meghatározott kivételek esetével), de nem illeti meg őket a tanácskozási és szavazati jogú résztvevők jogai. Ha egy ülés nyilvános, azok, akiket az Alapszabály vagy az ülést tartó bizottság határozata nem ruház fel legalább tanácskozási joggal, az ülésen megfigyelési joggal vesznek részt”*

A tanácskozási jog meghatározása nem tartalmazza a jelöltállítás lehetőségét, ezt minden részönkormányzati testület saját ügyrendje szabályozza.

*„4. § b)    tanácskozási jog: azon személy, aki tanácskozási joggal vesz részt az ülésen, javasolhatja az ülésen napirendi pont megtárgyalását, hozzászólhat a napirendi pontokhoz, határozati javaslatot terjeszthet elő, de nem gyakorolhatja azokat a további jogokat, amelyek a szavazati jogú tagokat illetik meg;”*

Az „abszolút többség” fogalma nem szerepel a TTK HÖK Alapszabályának Értelmező rendelkezései között, mivel a döntéshozatal során nincs olyan eset, amelyet ilyen formában szükséges eldönteni.

A TTK HÖK Alapszabálya tartalmazza a „szótöbbség” definícióját, amelyet többek között szimpátiaszavazások esetében alkalmazunk.

*„4. § f)      szótöbbség: a leadott szavazatokat tekintve a támogató szavazatok aránya nagyobb, mint az ellenzőké;”*

A TTK HÖK Alapszabálya nem definiál meghívott személyt, erről a testületek ügyrendjei rendelkeznek.

1. **A részönkormányzat tagjainak meghatározása (EHÖK ASZ 5. § (1) bekezdés)**

A TTK HÖK Alapszabályának rendelkezései összhangban állnak a hatályos egyetemi és országos rendelkezésekkel.

*„2. § Az Önkormányzat tagja a nemzeti felsőoktatásról szóló 2011. évi CCIV. törvény 60. § (1) bekezdése alapján meghatározott hallgatók közül az, akinek alapkara az ELTE TTK vagy egyébként a Karon minor szakirányon vagy tanári modulon folytat tanulmányokat.”*

1. **Az EHÖK Küldöttgyűlés tagjának megválasztása (EHÖK ASZ 9. § (1) bekezdés)**

A TTK HÖK jelenleg érvényben levő Alapszabálya szerint a hallgatók által közvetlenül választott képviselőkből álló Küldöttgyűlés vagy a Küldöttgyűlés által választott tagokból álló Választmány választja meg az ELTE HÖK Küldöttgyűlésének három tagját. A negyedik delegált a részönkormányzat elnöke, akit a hallgatók közvetlenül választanak. Az elnöki tisztség betöltetlensége esetén a Küldöttgyűlés által választott ügyvivő elnök tölti be a szóban forgó delegáltságot.

*„37. § (1)   Azokban az esetekben, amikor az Önkormányzat személy delegálására jogosult, a delegálás az erről döntő testület bármely szavazati jogú tagjának javaslatára, egyszerű többséggel és titkos szavazással történik az erről döntő testület ügyrendje szerint.”*

Az ELTE HÖK Alapszabályával való összeegyeztetés érdekében a Küldöttgyűlés kizárólagos jogkörei közé kell, hogy kerüljön az ELTE HÖK Küldöttgyűlése tagjainak választása.

1. **A részönkormányzati Küldöttgyűlésre vonatkozó szabályok (EHÖK ASZ 15. §)**

A TTK HÖK Alapszabálya jelenleg nem tiltja, hogy a Küldöttgyűlés felülbírálja a képviselők és az elnök választásának lebonyolításáért felelős testület, a Választási Bizottság döntéseit.

*„7. § (2)   A Küldöttgyűlés valamennyi, az Önkormányzatot érintő kérdésben döntést hozhat, bármely testülete – az Ellenőrző Bizottságot leszámítva –, illetve tisztségviselője által hozott döntést megváltoztathat, a Küldöttgyűlés ügyrendje által meghatározott módon.”*

A Választási Bizottság által meghozott döntések felülbírálása lehetőségének haladéktalanul ki kell kerülnie a Küldöttgyűlés jogkörei közül.

1. **A záró és hatályba léptető rendelkezések (EHÖK ASZ 69 - 70. §§)**

Az ELTE TTK HÖK Alapszabálya nem tartalmaz pontos határidőt a teljes tisztújítás lebonyolítására, mivel a képviselőválasztással, illetve az alakuló küldöttgyűlési üléssel kapcsolatos egyéb rendelkezések értelmében a teljes tisztújításnak már az ELTE HÖK Alapszabályában meghatározott időpontnál korábban meg kell történnie.

*„7. §* *(9)   A záró küldöttgyűlési ülést minden évben a rendes választások eredményének kihirdetése után legfeljebb négy héttel meg kell tartani.*

*(10)  Az alakuló küldöttgyűlési ülést minden évben a rendes évi választásokat követően, a záró küldöttgyűlési ülés után, legfeljebb két héten belül meg kell tartani.”*

A lefolytatott vizsgálatok alapján javasolni fogjuk a TTK HÖK Küldöttgyűlésének, hogy az ELTE HÖK Alapszabályának ellentmondó rendelkezéseket vegye napirendre.

Bp. 2015. május 6.

ELTE TTK HÖK Ellenőrző Bizottság